รู้จัก Texas Chicken คู่แข่งใหม่ของ KFC ประเทศไทย
เมื่อ 3-4 ปีก่อน หากเราอยากจะกินไก่ทอด แบรนด์แรกที่เรานึกถึงคงเป็น KFC  ในช่วงไม่กี่ปีที่ผ่านมานี้ หลายคนอาจจะเปลี่ยนใจไปหาคู่แข่งหน้าใหม่ที่เกิดขึ้นอย่าง Bonchon แต่เรื่องของรสชาติ Bonchon ก็อาจจะไม่ได้จัดว่าเป็นคู่แข่งโดยตรงของ KFC
11 ก.ค. 2563

รู้จัก Texas Chicken คู่แข่งใหม่ของ KFC ประเทศไทย /โดย ลงทุนแมน
เมื่อ 3-4 ปีก่อน หากเราอยากจะกินไก่ทอด
แบรนด์แรกที่เรานึกถึงคงเป็น KFC 
ในช่วงไม่กี่ปีที่ผ่านมานี้ หลายคนอาจจะเปลี่ยนใจไปหาคู่แข่งหน้าใหม่ที่เกิดขึ้นอย่าง Bonchon
แต่เรื่องของรสชาติ Bonchon ก็อาจจะไม่ได้จัดว่าเป็นคู่แข่งโดยตรงของ KFC
อย่างไรก็ตาม การเกิดขึ้นของแบรนด์ Texas Chicken ก็น่าจะทำให้ KFC ต้องหันมามองว่าแบรนด์นี้คือใคร เจ้าของเป็นใคร
เพราะนอกจาก Texas Chicken จะขยายสาขาอย่างรวดเร็วแล้ว ยังมีดีลมากมาย ที่เราเห็นในแอปพลิเคชันดิลิเวอรีต่างๆ ที่มาแรงไม่แพ้เจ้าตลาดอย่าง KFC เลยทีเดียว
หลายคนอาจจะยังไม่ทราบว่า Texas Chicken นั้น ไม่ได้มีต้นกำเนิดมาจากประเทศไทย 
แต่มีความเกี่ยวข้องกับ ปตท.
เรื่องราวของ Texas Chicken เป็นอย่างไร 
ลงทุนแมนจะเล่าให้ฟัง 
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
หากพูดถึงผู้นำเชนไก่ทอดชื่อดังจากสหรัฐอเมริกา
KFC มาจาก รัฐเคนทักกี
Popeyes มาจาก รัฐลุยเซียนา 
และแน่นอน ว่าไก่ทอด Texas ก็คงหนีไม่พ้นมาจาก รัฐเท็กซัส..
แต่รู้หรือไม่ว่า ความจริงแล้วในสหรัฐอเมริกา ไก่ทอด Texas นั้นมีชื่อว่า Church’s Chicken
โดยตั้งชื่อตามเจ้าของร้านอย่างคุณ George W. Church Sr. นั่นเอง
ต่างกับเชนร้านอื่นๆ ที่ถูกบริหารโดยเจ้าของธุรกิจด้านอาหาร 
แต่สำหรับ Church’s Chicken นั้น หลังจากถูกเปลี่ยนมือให้กับบริษัท AFC 
Church’s Chicken ก็ถูกขายต่ออีกครั้งให้กับบริษัทที่ชื่อว่า Arcapita 
เป็นบริษัท Venture Capital อิสลาม
เรื่องนี้เองทำให้ เมนูของ Church’s Chicken ต้องถูกเปลี่ยนเป็น “ฮาลาล” ที่คนมุสลิมทานได้ทั้งหมด ต่อจากนั้น Church’s Chicken ก็ถูกขายให้กับ บริษัท Private Equity Firm ที่ชื่อว่า Friedman Fleischer & Lowe
แต่ในสหรัฐอเมริกา การแข่งขันที่ดุเดือด ทำให้ Church’s Chicken ต้องประสบปัญหายอดขายที่ลดลง
กลับมาที่ฝั่งเอเชียกันบ้าง 
สำหรับประเทศนอกแถบอเมริกาเหนือ Church’s Chicken จะถูกเรียกอีกชื่อว่า Texas Chicken 
ซึ่งในเอเชียเอง ยังมีการขอแฟรนไชส์แบรนด์นี้อยู่ไม่มาก
แต่ประเทศไทยก็เป็นหนึ่งในนั้น ที่นำเข้ามาโดย กลุ่ม ปตท. ที่เราคุ้นเคยกันดี
นั่นจึงเป็นสาเหตุที่ทำให้เราเห็น ร้านไก่ทอด Texas ตามปั๊ม ปตท. นั่นเอง
และเร็วๆ นี้ กลุ่ม ปตท. ก็กำลังจะนำบริษัทลูก OR เข้าตลาดหลักทรัพย์ ซึ่งบริษัท OR นอกจากจะเป็นเจ้าของปั๊มน้ำมัน ปตท. แล้ว ก็จะมีธุรกิจไก่ทอด Texas Chicken และร้านอื่นๆ อย่างเช่น ร้านกาแฟ Amazon อยู่ในนี้ด้วย
ตอนที่ Texas Chicken เข้ามาใหม่ๆ หลายคนอาจจะมองว่า คงไม่มีใครที่จะกล้ามาสู้ KFC ได้ 
แต่หลังจากที่ได้ลอง ก็มีหลายเสียงที่ให้การตอบรับที่ดีกับ Texas Chicken
ซึ่งสิ่งที่หลายคนเห็นตรงกันนั่นก็คือ รสชาติ และความคุ้มค่า
นอกจากนี้จุดเด่นที่สำคัญของ Texas Chicken ก็คือ บิสกิต ที่คู่แข่งอย่าง KFC ไม่มี
ด้วยปัจจัยเหล่านี้ก็เริ่มทำให้คนที่ได้ลองชิม Texas Chicken เริ่มเห็นข้อแตกต่างที่ซ่อนอยู่
และสิ่งเหล่านี้ก็เริ่มกลายเป็นความเสี่ยงให้กับคู่แข่งอย่าง KFC อยู่ไม่น้อย
ในปี พ.ศ. 2562 ทาง ปตท. ได้ขยายสาขาของ Texas Chicken ไป 45 สาขา ทั่วประเทศ และแน่นอนว่า หลังจากการ IPO ของบริษัท OR เราอาจจะได้เห็นจำนวนสาขาเยอะกว่านี้
เรื่องนี้ก็น่าสนใจว่ากลุ่ม ปตท. มองเห็นอะไรใน Church’s Chicken
ทั้งๆ ที่ยังมีแบรนด์ไก่ทอดอื่นๆ ในโลกนี้ ที่น่าสนใจไม่แพ้กัน
และถึงแม้ว่า Church’s Chicken ในต่างประเทศจะดูไม่รุ่งโรจน์เหมือนแต่ก่อน
แต่เรื่องของธุรกิจแฟรนไชส์นั้น คงไม่ได้ตัดสินแค่จากเจ้าของแฟรนไชส์เพียงอย่างเดียว
สิ่งสำคัญของความสำเร็จก็คือผู้ขอแฟรนไชส์ หรือ Franchisee ที่จริงจังกับธุรกิจในประเทศของตนเองมากแค่ไหน
ที่ผ่านมาก็มีหลายธุรกิจที่ไม่ประสบความสำเร็จในประเทศของตัวเอง
แต่มาประสบความสำเร็จในประเทศที่ขอแฟรนไชส์
ซึ่งปัจจัยหลักก็อยู่ที่การบริหารว่าจะทำอย่างไรให้ตอบสนองความต้องการของลูกค้าประเทศนั้นมากที่สุด
และถ้าถามว่า Texas Chicken จะตอบโจทย์ผู้บริโภคคนไทยได้หรือไม่
ก็คงต้องหันไปดูที่เชนร้านกาแฟ Amazon
ถ้าบริษัท OR ขยาย Amazon ให้ได้สาขาเท่านี้
สำหรับ Texas Chicken ก็คงต้องบอกคำเดียวว่า
KFC ประเทศไทย กำลังเจอคู่แข่งที่แข็งแกร่งที่สุดรายหนึ่ง ในรอบหลายสิบปี..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-OR Filing 
-
-
-